Document ID: 32008D0644

KOMISIJAS LĒMUMS
(2008. gada 25. jūlijs),
ar ko groza Lēmumu 2003/766/EK par ārkārtas pasākumiem, lai novērstu Diabrotica virgifera Le Conte izplatību Kopienā
(izziņots ar dokumenta numuru K(2008) 3813)
(2008/644/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1), un jo īpaši tās 16. panta 3. punkta ceturto teikumu,
tā kā:
(1)
Komisijas Lēmums 2003/766/EK (2) dalībvalstīm uzliek pienākumu veikt ārkārtas pasākumus, lai novērstu Diabrotica virgifera Le Conte (turpmāk “organisms”) izplatību Kopienā.
(2)
Ārkārtas pasākumu īstenošanu 2008. gada 26. un 27. februārī izvērtēja Augu veselības pastāvīgā komiteja, pamatojoties uz oficiālu apsekojumu rezultātiem, kas dalībvalstīs veikti 2007. gadā. Secināja, ka ārkārtas pasākumu gadījumā organisma izkaušana apgabalos, kur ļoti reti bija sastopami organisma paraugi, tā apkarošanai ir pietiekama pasākumu piemērošana divu gadu garumā. Tādēļ vajadzības gadījumā jābūt iespējai šos pasākumus veikt tikai divus gadus.
(3)
Tādēļ attiecīgi jāgroza Lēmums 2003/766/EK.
(4)
Šajā lēmumā paredzētie pasākumi ir saskaņā ar Augu veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2003/766/EK groza šādi.
1)
Lēmuma 4. panta 2. punktam pievieno šādu daļu:
“Ja 2. punktā minētā pētījuma rezultātā infekcijas perēkļa zonā neatrod vairāk kā divus organisma paraugus un var pierādīt, ka tie ir parādījušies ziņojuma sniegšanas gadā, pirmās daļas b), d), f) un g) punktā minētos pasākumus var attiecināt vienīgi uz organisma parādīšanās gadu un tam sekojošo gadu, ja tā laikā paraugi nav konstatēti. Šajā gadījumā infekcijas perēklī pastiprina 4. panta 1. punktā minēto uzraudzību.”
2)
Lēmuma 4. panta 3. punktam pievieno šādu daļu:
“Ja 2. punktā minētā pētījuma rezultātā infekcijas perēkļa zonā neatrod vairāk kā divus organisma paraugus un var pierādīt, ka tie ir parādījušies ziņojuma sniegšanas gadā, pirmās daļas a) punktā minētos pasākumus drošības zonā var attiecināt vienīgi uz organisma parādīšanās gadu un tam sekojošo gadu, ja tā laikā paraugi nav konstatēti. Šajā gadījumā drošības zonā pastiprina 4. panta 1. punktā minēto uzraudzību.”
2. pants
Šis lēmums ir adresēts dalībvalstīm.
Briselē, 2008. gada 25. jūlijā

Labels: 20
16
6